Man aangekeer wat van aanvalle op Intercape verdink word‘n Onlangse aanval op ‘n bus van Intercape. (Foto: Twitter) ŉ 28-jarige man is Saterdagoggend vroeg in hegtenis geneem op aanklag van moord en poging tot moord ná aanvalle op Intercape-busse in Kaapstad in Maart en April 2022. Die 35-jarige Bangikhaya Machana is in April 2022 geskiet toe hy ŉ Intercape-bus bestuur het. Hy het drie dae later in die hospitaal aan sy beserings beswyk. Nóg ŉ aanval het in Maart plaasgevind waar skote op ŉ Intercape gevuur is. Brig. Novela Potelwa, woordvoerder van die polisie, sê ŉ span speurders wat ernstige gewelddadige misdade ondersoek, het die 28-jarige verdagte in Klapmuts in die Kaapse Wynlande in hegtenis geneem. “Hy staan tereg op aanklag van moord en poging tot moord in verband met die twee voorvalle en sal Maandag in die Bishop Lavis-landdroshof verskyn.” Die span, wat op vervoerverwante geweld fokus, ondersoek ook steeds voorvalle wat met aanvalle op Intercape-busse verband hou. “Die inhegtenisneming is ŉ deurbraak in pogings om aanvalle op langafstand busse te voorkom,” voeg Potelwa by. Die bestuur van die SAPD in die Wes-Kaap het die span geloof vir hul pogings om diegene, wat vir die geweld verantwoordelik is, aan te keer.